જિલ્લા પંચાયત ખાતે આવેલા વાલીની ફરિયાદ એવી હતી કે મારા બાળકને ધોરણ-૧માં મોટેરાની સ્કૂલમાં પ્રવેશ ફાળવાયો હતો. પરંતુ સ્કૂલ સંચાલકો દ્વારા એવો જવાબ અપાયો હતો કે જગ્યા નથી. તેમે કોઇ બીજી સ્કૂલમાં પ્રવેશ મેળવી લેવો જોઇએ. આવા અલ્પ શિક્ષિત વાલીઓ કાયદાની જાણકારી ધરાવતા ના હોવાથી સ્કૂલ સંચાલકો ગમે તે બહાના બતાવી રહ્યાં છે. તેના કારણે વાલીઓની હાલત કફોડી બની છે. કંટાળેલા વાલીએ આખરે ખાનગી સ્કૂલમાં મહિને રૂ.૪૦૦ની ફી ચૂકવીને બીજી સ્કૂલમાં પ્રવેશ મેળવવાની ફરજ પડી હતી. ઉલ્લેખનિય છે કે, જિલ્લાના ગ્રામ્ય વિસ્તારની ૨૯૦ ખાનગી પ્રા. શાળામાં આરટીઇ હેઠળ પ્રવેશ માટે ૩૧૪૯ અરજી મળી હતી. તે પૈકી કેટલીક અરજીમાં ક્ષતિ હોવાના કારણે રદ થઇ હતી. જ્યારે ૨૦૦થી વધુ વાંધા અરજીનો પણ નિકાલ કરી ૧૭૦૩ બાળકોને કામચલાઉ પ્રવેશ અપાયો હતો.